
ACORD 227/2007, DE 18 DE JULIOL DEL CONSELL DE L’AUDIOVISUAL DE CATALUNYA
Expedient núm. 1/2007-S TV3 (TELEVISIÓ DE CATALUNYA, SA) Resolució imposició sanció 

I. Antecedents

1. El 19 de desembre de 2006, TVC,SA, va emetre, per TV3, una cortineta de separació de programació que incorporava elements identificatius de la marca Codorniu.

L’Àrea de continguts del Consell de l’Audiovisual de Catalunya va realitzar un informe sobre les incidències de l’anàlisi de l’espai esmentat en el que es determinava el següent:

«L’espai analitzat correspon a una cortineta de separació de programació on s’hi incorpora elements identificatius de la marca Codorniu.

Sobre un fons negre, dos números 3 intenten aparèixer en pantalla. Quan se sent un efecte sonor de tap de cava destapant-se, els dos números 3 salten pantalla amunt fins desaparèixer. 

Acte seguit apareix el logotip de TV3, que es manté en pantalla durant 2 segons i desapareix per deixar pas a l’aparició del logotip de Codorniu, que es manté al centre de la pantalla durant 5 segons. En aquest període de temps, els trossos de números 3 que havien desaparegut de pantalla, cauen sobre la sobreimpressió de la marca alhora que un efecte sonor simula el cava espumejant sortint de l’ampolla.»

2.  Atès que els fets podien ser susceptibles de constituir una infracció de l’apartat 1 de l’article 11 de la Llei de l’Estat 25/1994, de 12 de juliol, per la qual es transposa a l’ordenament jurídic estatal la Directiva de Televisió sense Fronteres, i vist el que disposa l’article 34 de l’Estatut orgànic i de funcionament del Consell de l’Audiovisual de Catalunya,  aprovat per l’Acord 3/2001, de 28 de febrer, el Ple del Consell de l’Audiovisual de Catalunya, en la sessió del 24 de gener de 2007, va adoptar l’Acord 35/2007, mitjançant el qual s’obria un període d’informació prèvia a fi de donar audiència a l’operador Televisió de Catalunya, SA, per tal que en el termini màxim de cinc dies hàbils formulés les al·legacions oportunes. 

3. El 6 de febrer de 2007 va tenir entrada en aquest Consell un escrit signat pel senyor Francesc Escribano director de Televisió de Catalunya, SA, en el qual s’al·legava, entre d’altres, que l’emissió de la careta de separació de programació que incorporava el logo de Codorniu s’encabeix dins d’un sistema publicitari d’integració de marca que es vol implantar en els pròxims anys per tal de personalitzar les emissions TVC,SA; que aquesta forma nova de publicitat no crea cap confusió en l’espectador, sinó que dona continuïtat a una presentació de qualitat; i que la percepció de l’espectador de la vinculació entre determinades marques i TV3, deguda a la integració de la marca, en cap cas suposa confusió, sinó que l’espectador sap que s’ha acabat la programació i que ve la publicitat.
4. A la vista de les manifestacions de l’interessat, i prenent com a base els fonaments exposats a l’Acord d’obertura del període d’informació prèvia, el Ple del Consell de l’Audiovisual de Catalunya, mitjançant l’Acord 94/2007, de 27 de març, va decidir desestimar les al·legacions presentades i incoar un procediment sancionador a TELEVISIÓ DE CATALUNYA, SA, per l’emissió, el 19 de desembre de 2006 per TV3, d’una cortineta de separació de programació que incorporava elements identificatius de la marca Codorniu. 

5. Notificat l’Acord d’incoació a l’interessat el 5 d’abril de 2007, es van seguir els tràmits legalment establerts, fins que la instructora va dictar el corresponent plec de càrrecs que es va notificar l’interessat, a qui es va atorgar, a més, un termini de deu dies per formular al·legacions i proposar les proves oportunes de les quals intentés valer-se en aquest expedient. Consta a les actuacions la notificació del plec de càrrecs i el tràmit d’audiència a l’interessat,  en la forma que estableix la Llei 30/1992, de 26 de novembre de règim jurídic de les administracions públiques i del procediment administratiu comú.

6. En el tràmit d’al·legacions al plec de càrrecs, l’interessat no en va fer cap dins del termini atorgat.

7. El 26 de juliol de 2007 la instructora de l’expedient, desprès d’analitzar i valorar les al·legacions, va considerar procedent confirmar els càrrecs imputats i formular la corresponent proposta de resolució, que va ser notificada a l’interessat el 28 de juny, a fi que, en el termini de deu dies, pogués fer les al·legacions que considerés adients, de conformitat amb el que estableix l’apartat primer de l’article 14 del Decret 278/1993, de 11 de novembre, de procediment sancionador d’aplicació als àmbits de competència de la Generalitat.

8. El 10 de juny de 2007, i dins del termini atorgat, va tenir entrada en aquest Consell un escrit signat pel senyor Carles Viñas i Llebot, cap de l’assessoria jurídica, actuant en nom i representació de Televisió de Catalunya, SA, en què, a l’al·legació primera manifesta que «l’espai objecte d’aquest expedient constitueix una forma novedosa de comunicació publicitària que combina elements pròpiament publicitaris (nom comercial d’un cava) amb elements propis del mitjà (TV)»; a l’al·legació segona manifesta d’una banda que «no es pot considerar que es confon a l’espectador, perquè aquest és el protagonista del missatge. Si l’espectador no tingués clar que es tracta d’un espot, el missatge que es va fer el dia 19 de desembre de 2006 perdria tota la seva eficàcia i credibilitat»; i, d’altra banda que l’espai es va emetre immediatament abans de la careta de tancament del bloc de publicitat, és a dir, dins del bloc de publicitat».
II. Fonaments de Dret

1. Anàlisi de les al·legacions

S’ha de començar fent una anàlisi de les al·legacions que formula l’interessat.

Del contingut de l’al·legació primera,  es dedueix que l’interessat considera  que el fet que el espot nadalenc de Codorniu hagi esdevingut un clàssic comporta que pugui ser objecte d’una tractament legal diferent, ateses les característiques especials que l’envolten.

En aquest sentit es convenient palesar que  la Llei de l’Estat 25/1994, de 12 de juliol, per la qual es transposa a l’ordenament jurídic estatal la Directiva de Televisió sense Fronteres considera ja en la mateixa Exposició de Motius que les regles sobre la identificació de la publicitat i la diferenciació de la resta de la programació, són una qüestió de capital importància en la Llei. 

Aquestes regles doncs, no poden veure’s superades pel fet que un espot esdevingui un clàssic en èpoques de Nadal, o tingui una considerable rellevància i notorietat. L’emissió d’un espot publicitari, per moltes característiques especials que tingui, per molta rellevància que hagi assolit i per molt que hagi esdevingut un clàssic, no pot estar subjecte a un tractament legal diferent de la resta. És a dir, l’emissió de la publicitat, tingui la consideració subjectiva que tingui, ha de respectar totes les previsions legalment establertes, cosa que no ha complert adoptant el format d’autopromoció de la cadena TV3.

En l’al·legació segona es manifesta que l’espai es va emetre immediatament abans de la careta i dins del bloc de publicitat. Nogensmenys, lo cert és que, segons va determinar l’Àrea de continguts d’aquest Consell, en l’anàlisi de l’emissió de l’espai objecte d’aquest expedient «Sobre un fons negre, dos números 3 intenten aparèixer en pantalla. Quan se sent un efecte sonor de tap de cava destapant-se, els dos números 3 salten pantalla amunt fins desaparèixer. Acte seguit apareix el logotip de TV3, que es manté en pantalla durant 2 segons i desapareix per deixar pas a l’aparició del logotip de Codorniu, que es manté al centre de la pantalla durant 5 segons. En aquest període de temps, els trossos de números 3 que havien desaparegut de pantalla, cauen sobre la sobreimpressió de la marca alhora que un efecte sonor simula el cava espumejant sortint de l’ampolla».  

Per tant, el fet que s’emeti l’espot de Codorniu dins de la careta de separació de programació que utilitza TV3, no respecta el principi de separació entre el contingut editorial i el publicitari, la qual cosa vulnera allò que preveu l’apartat 1 de l’article 11 de la Llei de l’Estat 25/1994, de 12 de juliol, reiteradament dita.

Al·lega finalment l’interessat que l’emissió d’aquest espot integrat dins la careta de separació de la programació «no crea confusió a l’espectador, qui sap  que la programació s’ha interromput i que ve la publicitat». Precisament la careta que fa servir TVC,SA és per establir aquesta separació entre la programació i la publicitat i, per tant, no pot incorporar, en aquesta mateixa careta un espot publicitari que, en tot cas hauria d’emetre’s a continuació i no dins o integrat en la careta, atès que aquest fet no respecta les previsions legals, per molt nou que l’interessat consideri  que és aquests sistema publicitari.

2. Tipificació dels fets
L’emissió, el 19 de desembre de 2006 per TV3, d’una cortineta de separació entre la programació i la publicitat que incorpora elements identificatius de la marca Codorniu, vulnera allò que preveu l’apartat 1 de l’article 11 de la Llei de l’Estat 25/1994, de 12 de juliol, per la qual es transposa a l’ordenament jurídic estatal la Directiva de Televisió sense Fronteres, que estableix que «La publicidad y la televenta deberán ser facilmente identificables y diferenciarse claramente de los programas, a través de medios ópticos o acústicos». 

3. Qualificació de la infracció

El fet descrit no respecta la obligació legal d’identificar fàcilment la publicitat i de diferenciar-la clarament dels programes, a traves de mitjans òptics o acústics i pot induir a confusió a les persones teleespectadores atès que, encara que sembla que estem veient una autopromoció d’un programa del mateix canal de televisió, en realitat s’està publicitant la primera emissió del tradicional espot de Nadal de Codorniu, la qual cosa pot constitueix una infracció prevista a l’article 20 de la Llei de l’Estat 25/1994, de 12 de juliol, que considera una infracció greu la contravenció de les obligacions establertes, entre d’altres, a l’article 11 esmentat al paràgraf anterior, i que pot ser sancionada amb una multa de fins a 300.500€. 
4. Sanció aplicable 
La infracció descrita, d’acord amb el que disposa l’apartat 3 de l’article 20 de la llei dita és sancionada amb una multa de DEU MIL SIS CENTS EUROS (10.600€). Es donen per reproduïts els criteris de fixació de la quantia de la multa i la seva valoració, establerts al Fonament de Dret segon de la proposta de resolució de la instructora de l’expedient, de data 26 de juny de 2007 (intencionalitat de la conducta, manca de reincidència en els fets, i benefici que hagi pogut reportar a l’infractor la conducta sancionada). 

5. Autoritat competent per imposar la sanció

El  Consell de l’Audiovisual de Catalunya és l’òrgan competent per a imposar la sanció de conformitat amb el que estableix la lletra g de l’article 10 de la Llei 2/2000, de 4 de maig, del Consell de l’Audiovisual de Catalunya.

Analitzats els antecedents, fets i fonaments de dret i d’acord  amb el que disposa l’apartat g de l’article 10 i l’article 11 de la Llei 2/2000, de 4 de maig, del Consell de l’Audiovisual de Catalunya i l’article 34 de l’Estatut orgànic i de funcionament del Consell de l’Audiovisual de Catalunya aprovat per l’Acord 3/2001, 28 de febrer, el Ple del Consell ha adoptat els següents:

ACORDS

1. Desestimar les al·legacions presentades pel senyor Carles Vinyes, com a cap de l’Assessoria jurídica, actuant en nom i representació de TELEVISIÓ DE CATALUNYA, SA.

2. Declarar al prestador de serveis de televisió TV3 (TELEVISIÓ DE CATALUNYA, SA) responsable de la comissió d’una infracció greu tipificada a l’article 20, en relació amb l’article 11, ambdós de la Llei de l’Estat 25/1994, de 12 de juliol, per l’emissió, el 19 de desembre de 2006 per TV3, d’una cortineta de separació entre la programació i la publicitat que incorpora elements identificatius de la marca Codorniu . 

3. Imposar al prestador de serveis de televisió TV3 (TELEVISIÓ DE CATALUNYA, SA) una multa de DEU MIL SIS CENTS EUROS (10.600€).

4. Notificar aquest Acord al prestador de serveis de televisió TV3 (TELEVISIÓ DE CATALUNYA, SA).
Barcelona, 18 de juliol de 2007

Josep M. Carbonell i Abelló

                      Dolors Comas d’Argemir i Cendra

President





Consellera secretària
PAGE  
6
[image: image2.jpg]Consell
de I’Audiovisual
de Catalunya





[image: image2.jpg]